b'\n_START_ARTICLE_\nTermografska analiza\n_START_SECTION_\nTermografske analize objektov\n_START_PARAGRAPH_\nS pomo\xc4\x8djo termovizijskega snemanja opravljamo termografske analize objektov, s katerimi \xc5\xbeelimo oceniti obstoje\xc4\x8de gradbenofizikalno ter energetsko stanje zgradb.\n_START_SECTION_\nUporaba termografije na ovoju stavb\n_START_PARAGRAPH_\nTermovizijski posnetek prika\xc5\xbee pomankljivosti celotnega ovoja zgradbe: toplotne mostove, nepravilnosti v konstrukciji in vgradnji gradbenih elementov in materialov (npr. pomanjkljivosti pri vgradnji toplotne izolacije), netesnosti in po\xc5\xa1kodbe oken, vlago v objektu in vse druge posebnosti v zgradbi, ki bi jih sicer zelo te\xc5\xbeko odkrili.\n_START_SECTION_\nUporaba termografije na instalacijah stavb\n_START_PARAGRAPH_\nTermovizijski posnetki so tudi pravi detektorji in\xc5\xa1talacij v zgradbah: odtokov, vgrajenih toplovodnih cevi, potekov talnega ali stenskega gretja, kovinskih podkonstrukcij, posameznih pritrdil. Uporabljajo se tudi v industriji za odkrivanje mehanskih okvar zaradi trenja, pri hidravli\xc4\x8dnih sistemih, \xc4\x8drpalkah, kompresorjih in razli\xc4\x8dnih tehnolo\xc5\xa1kih procesih, ki jih spremljata ohlajanje in segrevanje. Termovizija se uporablja tudi v elektrotehniki, elektroniki, hladilni tehniki in v medicini.\n_START_SECTION_\nTermografija in energetski pregled stavbe\n_START_PARAGRAPH_\nTermografska analiza je nepogre\xc5\xa1ljiva metoda pri izvajanju energetskih pregledov objektov, saj lahko z njeno pomo\xc4\x8djo natan\xc4\x8dno opredelimo vsa kriti\xc4\x8dna mesta v zgradbi. Poleg lokacije, starosti in funkcije objekta sta predvsem obstoje\xc4\x8de stanje stavbe in delovanje naprav tista, ki dolo\xc4\x8data vrednost pri nakupu ali odlo\xc4\x8ditvah za vzdr\xc5\xbeevanje nepremi\xc4\x8dnin. Termografija je del procesa na\xc4\x8drtovanja in izvedbe sanacijskih zasnov in vseh postopkov preverjanja ob morebitnih po\xc5\xa1kodbah ovoja zgradbe._NEWLINE_Energetski pregled objekta s termovizijo je nujen postopek, ki se izvaja pred pri\xc4\x8detkom \xc5\xa1ir\xc5\xa1ih energetskih sanacijskih ukrepov na obstoje\xc4\x8dih stanovanjskih, industrijskih in javnih zgradbah (\xc5\xa1ole, bolnice, ob\xc4\x8dinske zgradbe, domovi za ostarele...), na posameznih objektih, skupinah stavb ali v naseljih._NEWLINE__NEWLINE_Metoda je uporabna tudi pri nadzorovanju izvedenih ukrepov zaradi evidentiranja in morebitnega dokazovanja energijsko \xc5\xa1ibkih mest in drugih gradbenofizikalnih po\xc5\xa1kodb na objektu pri sporih med investitorji in izvajalci.'